# Vilamarí (llinatge)

Els Vilamarí foren un llinatge de la noblesa catalana medieval possiblement oriünd del poble de Vilamarí (Pla de l'Estany). Documentats a partir de finals del segle xi, la seva descendència s'extingí a Catalunya en el segle xvi, si bé continuà a Itàlia.

## Armes heràldiques

Armes heràldiques: de gules, quatre pals d'argent (als armorials de Bernat de Llupià i Esteve Tamburini; els posteriors inverteixen els colors o presenten altres combinacions).

## Possessions

Foren senyors de Boadella d'Empordà i de Palau-saverdera, a l'Alt Empordà, i més tard de Palamós (Baix Empordà) i encara d'altres llocs. Foren residències del llinatge els castells-palaus gòtics de Boadella d'Empordà i de Palau-saverdera, conservats amb més o menys fortuna.

## Prohoms destacats del llinatge

Els membres més importants del llinatge foren bisbes de Girona i almiralls i capitans generals de l'armada de la Corona d'Aragó.
* Berenguer de Vilamarí (còmit) († 1305), còmit d'una galera de la Companyia Catalana d'Orient.
* Bernat de Vilamarí (bisbe) († 1312), bisbe de Girona (1292-1312).
* Guillem de Vilamarí († 1318), abat de Sant Feliu de Girona i bisbe de Girona (1312-1318).
* Bernat de Vilamarí († 1385), capità de cavalleria
* Francesca de Vilamarí i de Palau, senyora de Palau-saverdera, mare de la reina Sibil·la de Fortià.
* Joan I de Vilamarí i de Palau (fl. 1384-1411), senyor de Palau-saverdera, veguer de Puigcerdà.
* Francesc de Vilamarí i de Palau († 1418/1421), senyor de Boadella d'Empordà, conseller i algutzir de Martí I l'Humà.
* Bernat I de Vilamarí (†1463), senyor de Boadella d'Empordà i de Palau-saverdera, Almirall de l'Armada Reial del rei d'Aragó (capità general de l'armada), governador dels comtats de Rosselló i Cerdanya. Sepulcre monumental al monestir de Montserrat.
* Joan III de Vilamarí († 1479), senyor de Boadella d'Empordà i de Palau-saverdera, primer senyor de les baronies de Palamós i de Bosa i la Planargia, Almirall de l'Armada Reial del rei d'Aragó (capità general de l'armada).
* Bernat II de Vilamarí († 1512/1516), senyor de Palau-saverdera, primer comte de Capaccio, Almirall de l'Armada Reial del rei d'Aragó (capità general de l'armada), virrei interí de Nàpols.

## Vegeu també

* Fortià (llinatge)

## Bibliografia

* Arnald Plujà i Canals, Els Vilamarí i el castell de Palau-saverdera (palau als segles xiv, xv i xvi), Girona, Gràfiques Alzamora, 2003.
* Bernat de Vilamarí (1292-1312) [i cols.], Lletres del Bisbe de Girona (segle xiv), ed. a cura de Jaume de Puig i Oliver i Josep M. Marquès i Planagumà, Barcelona, Institut d'Estudis Catalans-Facultat de Teolologia de Catalunya-Ajuntament de Girona, 2007.
* J. Badia i Homs, L'arquitectura medieval a l'Empordà, 2a ed., 2 vols., Girona, Diputació Provincial de Girona, 1985, vol. II-A, pp. 41-42 i [il.] 47 (castell de Boadella) i 302-303 i [il.] 306 (castell de Palau-saverdera).
* F. del Campo i Jordà, Castells medievals: 88 guaites dels castlans de l'Alt Empordà, 2a ed., Figueres, Carles Vallès, 1991, pp. 35-36 (castell de Boadella).

## Enllaços externs

* «Vilamarí (llinatge)». Gran Enciclopèdia Catalana. Barcelona: Grup Enciclopèdia Catalana.
* Escudos heráldicos de la Corona de Aragón: Vilamarí (castellà)